**LAMENT DEL MARCHIONN DI GAMB AVERT**

Moros dannaa, tradii de la morosa,

pien de loeuj, de fastidi e pien de corna,

sercemm chì tucc d’intorna,

stee chì a sentì l’istoria dolorosa

del pover Marchionn,

del pover Marchionn che sont mì quell,

striaa e tiraa a bordell

de la cappa de tucc i bolgironn!

Godeva la mia vita i mes indree

proppi campagna, in pas e in libertaa;

i varoeul i eva faa,

seva foeura di busch quant al mestee,

e in grazia di desgrazzi

che de bagaj m’han revoltaa i garett

aveva anch passaa nett

el pù malarbetton de tucc i dazzi.

Seva insomma la incia de Milan,

el capp di logg, el pader di legrij,

e in tucc i cottarij

no se parlava d’olter che del Nan.

De gionta anca sonava

fior de sonad in sull’armandorin,

e se andava a on festin

gh’eva subet la gent che se portava.

E appont in su la sara del Battista

in dove fava el primm sto carnevaa

me sont trovaa imbrojaa

come on merla in di lazz a l’improvvista.

Mì inscì come se fa

giubianava per spass con la Tetton,

e lee con quij oggion

la me dava mej ansa a giubianà.

Che fitt, che foi! Mì la vardava lee

e lee de scrocca la vardava mì,

i nost oeucc even lì

saldo adoss vun de l’oltra innanz indree,

ma infin daj e redaj

doeuggia, sbarloeuggia quij duu oggion de foeugh,

sont rivaa in coo del gioeugh

a brusattamm i ar come on parpaj.

Ma el colp che m’ha traa là come on per cott

l’è staa quand ona sira sta baltrocca

la m’ha strappaa de bocca

la caraffa lì lì in sull’ultem gott

e postandela in mezz

de quij duu laver ch’even de bornis,

Sur Marchionn, la dis,

bevi con pocch respett i soeu bellezz!

In quell pont ona vampa de calor

la m’ha quattaa la faccia, el coeur, el coll;

soltaven i paroll

e i oeucc voreven soltà foeura anch lor,

e fin l’armandorin,

che ghe l’eva de car come on fradell,

el m’è borlaa anca quell

debass del pè di pee de l’orchestin.

A vedella chì inscì con che premura

la s’è sbassada giò per toeummel sù,

Cristo! n’hoo possuu pù,

che bombè, che gambott, che inquartadura!

La m’ha daa de maross

tra el manegh e i borieu ona strengiudina

de man tant moresina

ch’hoo sentuu i sgrisor fina in mezz di oss.

S’ciavo sur primm: per tutta quella sira

hoo tiraa giò a campann va là che vegn,

e gh’eva el cocch a on segn

che fava, anca a fà inscì, s’cioppon de lira.

Forniss el ball infin

e mì, inscambi de tend ai fatti mee,

sgori a cercalla lee

e a storgem de per mì el mè straforzin.

Che foo millia finezz in del bordalla

e poeù ghe molli el loffi, al primm bell trà,

de compagnalla a cà;

e lee, svergnand el coo sora ona spalla,

ninnandes de simonna,

Giust inscì! la respond, incomodass!...

E mì: Catt, fegurass!

L’è on onor che me fa la soa personna!

Intant che femm i noster compiment

solta voltra anch la manna marcanaggia,

che per fà gropp e maggia

la comenza de capp el striament.

M’han vist on gorgoran

che pativa i galitt in del lodamm,

e lor giò a insavonamm

per drizz e per travers a quatter man.

Me ciappi la mia stria sott al brasc,

vemm in straa, nun denanz la mamma indree

col sò gimacch anch lee,

e lì ghe canti sù i mee resonasc,

e per dagh a capì

che l’eva proppi el coeur che ghe parlava

de tat in tant ghe dava

di strengiudinn de brasc col mè de mì.

Ghe parli de moros? Par che cojonna;

d’amor?... no la sa nanca coss’el sia;

e de sciguettaria?

Pesc che pesc! Sitta squas! la par nanch donna.

Lee tutt el sò deffà

l’è sguggià, soppressà, l’è fà giò fir,

e per sparmi i candir,

quand i nocc hin tant longh, l’è andà a ballà.

E i omen? Porta a mì: bej capital!

Ma el coeur? El coeur, sant March, ch’el staga lì.

Ma on tocchell de marì?

Oh quest poeù!... se sa ben... l’è natural...

Ma però impunemanch

se nol catti a mè genni... in sul sò fà

vuj puttost restà in cà

a speccià i sepoltoo cont el pann bianch.

Donca mì ghe sont minga indeferent?

Caspeta, fa besogn? vorrev savè

a chi pò despiasè

on omm del sò mostacc, del sò talent.

E in quella la me incioda

on’altra oggiadonona, ma de quij

che sbusa i scinivij:

e andemm là, sur mincion, ch’el se la goda!

**(……………………)**

Intant a liberamm de sti martiri

riva el Battista, i guardi, i sonador,

e infin riva el mè amor

la cara Tetton d’or, el mè deliri.

La gh’eva sù on corsett

de velù ross scarlatt strengiuu suj fianch,

con sott on percall bianch

ch’el rivava domà al fior di colzett.

El sen bianch com’el lacc, comer, grassott,

el sbanfava dessott d’on panettin

inscì suttil e fin

ch’el diseva sì e nò tra el quattaa e el biott;

i cavij a la zoeura

spartii in duu sulla front, negher e folt,

ghe faven parì el volt

on rosin lì per lì per derviss foeura!

Quij duu popoeu de foeugh, luster, strion,

che in dove varden lassen el sbarbaj,

spionaven da duu taj

bislongh come la sferla di maron;

e daj lavritt rident

compariva ona fira de dencitt

bej, ingual, piscinitt

come ona fira de perlinn d’argent.

Quij gambott inscì faa, redond, polpos

che se vedeven sotto ai socch a pend,

andaven via morend

de suttir in suttir fina alla nos

e forniven in bocca

d’on para de scarpett curt e streccinn

e pussee piscininn

che no ponn vess duu covercij de rocca.

Oltra poeù de vess lì tutta de god,

viscora, drizza, avolta, traversada,

e de vess prepontada

de ciccia bianca e stagna come on ciod,

la gh’eva anca in sò ajutt

la bellezza regina di bellezz,

desdott annitt e mezz,

quel gran roffian che dà marì anca ai brutt.

L’eva inscì pù né manch in quell moment

che l’ha alzaa la pattonna de la sara

e che tucc gh’han faa ara

per possè remiralla a vegnì dent;

tucc quanc ghe daven sott

cont ona quaj reson, foeura de mì,

che seva restaa lì

che a cavamm sagu no m’en vegneva on gott.

Mì al primm vedella sont restaa addrittura

locch e geraa coj dit come indorment

suj cord de l’istrument,

e sont staa lì in sto stat de ingermadura

fin tat che coj soeu oggion

l’è vegnuda a sciarnimm lee in l’orchestin

e la m’ha faa on ghignin

come sarant a dì: te là el cojon.

Allora m’è tornaa l’anema in sen

e hoo ditt e hoo faa tutt quell che fa on moros

quand l’è bujent e ansios

de desmostrà al sò ben ch’el ghe voeur ben.

E lee anca lee con mì

umanament l’ha faa tutt quell che fa

ona tosa che gh’ha

on brus al coeur e el le voeur dà a capì.

Inscì de amor e accord per tutta sira

s’è ballaa, s’è sonaa, s’è boccalaa,

s’è smorbiaa, s’è scoccaa,

s’è faa cinad e giubianad de lira,

tant che innanz mezza nott,

per vegnì ai curt, sevem giamò, mì, lee,

la mamma e el sò miscee

alla Commenda a prozionà el risott.

E lì tra el cold del foeugh, tra quell del scabbi,

tra l’intrigh di genoeugg contra genoeugg,

tra el tempestà di oeucc

e el gioeugh de cent descors faa come i cabbi,

me sont a bagn maria

trovaa ciappaa, ligaa, bell e impromiss

denanz che reussiss

a portà foeura i verz de l’ostaria.

Dopo che m’han leggiuu dent in del coeur

come a legg intramezz d’on impollin,

el compaa zoffreghin

che l’eva on primm sargent in di sapoeur

nol s’è possuu tegnì

de basamm, de famm millia esibizion,

siben che sul pù bon

el me pientass lì el cunt de pagà mì.

Ma poeù in dell’andà a cà dighi nient

che porch d’on scior el me voreva fà!

El voreva famm dà

l’appalt di scarp de tutt el reggiment,

el voreva famm vè

on post in suj foragg, suj proviand,

on post de gatt in grand

de fornì a mett bottia mì del mè.

**(…………………………………………)**

Dopo ona nocc in largh e in longh goduda

tra la pisorgna e tra el dormì in ombria,

cont in coeur quella stria

semper fissa inciodada e rebattuda,

sont soltaa sù al primm segn,

e dopo avè sgrossaa in pee in pee ona messa,

sont cors a gamb in pressa

al Malcanton sù per quij scar de legn.

Ciamann cunt, vess a l’uss, l’è stesa on moment,

e, mesurand el sò dal me piasè,

tiri in pee l’alzapè,

e tragh! butti in là l’uss e voo de dent,

e denter che sont staa,

cribbi e boffitt, fuss puttost mort in strada!

la bella improvvisada

hin staa i dò donn in mezz a trii soldaa.

Vun negher e pelos comè on cavron

el se fava la barba a on tocch de specc;

e vun de fianch del lecc

l’eva adree a lazzà el bust a la Tetton;

e el sur sargent in gippa

el se scoldava i ciapp voltaa al camin,

intant che la mammin

l’eva scrusciada a nedrugagh la pippa.

A sto colp tutt a on bott hoo sentuu in sen

on voltiament come a s’cioppamm la fel,

e gh’è staa calaa on pel

(tant seva irato) che nassess on pien;

ma on luzzid intravall

el te m’ha daa on parer de cristian:

s’cioppee, razza de can!

e dittum fattum vòoltegh tant de spall.

E giò a ses, sett, a vott basij per voeulta,

segond vegneven, per quij scar infamm,

a ris’c de spettasciamm

i scinivij in d’ona girivoeulta;

e lor anch lor i donn

adree a la gamba a salt come livree

me tendeven adree

sbraggiand, Sur Marchionn, sur Marchionn!

Dess vegn! scarpev el goss! Ma giust in quell

che seva lì per infirà la straa,

pondi i pee in su on bagnaa,

e ponf in terra come on fass de squell.

Inlora la Tetton

la gh’ha vuu el contrattemp de possemm giong,

de francamm in di ong,

de tornamm a tra al coll el cavezzon.

La fu... l’è staa... l’è on sart... l’è on mè cusin...

El staa l’è che a vedella in sOrioeura,

mezza sbarlada foeura,

a piang, a sospirà, a strusamm vesin,

tutt la bila e el spuell

hin fornii in quell freguj de fora fora

e in del torná de sora

umel e mansuett come on agnell.

**(…………………………………………..)**

De l’ora inanz, allon, me sont miss dent

coj man, coj pee per pessegà a sposalla,

me sont vestii on poo in galla,

hoo giustaa sù la cà passantament,

e el rest di pocch ciovitt

vanzaa on poo col sonà, on poo col mestee,

gh’i hoo faa soltà dree a lee,

scoeudendegh vun per un tucc i petitt.

Gh’aveva giamò tolt i peritt d’or,

la guggia d’ora, el coll de granadinn,

la cros de perla finn

e quaj barlafus d’olter de valor,

quand la m’ha daa occasion

de capì che pù mej che né i peritt,

l’avarav vuu el petitt

de avegh on quaj bell para de anellon.

E mì addirittura, catt! corri in del Bin,

quell che stà là schisciaa in del post di ant

del volton di Mercant,

e con quatter bej ses-des-e-on-quattrin

te me petti in saccoccia

duu bravi anellonon d’or badial,

grand asquas tal e qual

de duu sercion de roeuda de carroccia.

E via a gambe, torni indree de trott,

voo a toeù la mia Tetton, vemm del Battista,

tegni ben ben de pista

in dove che la mett giò el manicott,

e quand la me ven fada,

bell bell, bell bell ghe barzeghi d’arent

per faghj sghimbà dent,

e dagh el giubel de l’improvvisada.

Mò sur sì che intrattant che foo el giughett

e che ghj foo passa d’ona guadina,

marcia passa cammina,

squitta foeura de l’oltra on begliett;

mì prest, allon, sù on pè,

ghe stoo on poo adoss fasend el peder sloffi,

e poeù ciaff, mel gajoffi,

e torni in l’orchestin per el fatt mè.

Soni, stoo alegher, la compagni a cà,

doo a ment se vedi moeuv el manicott,

se la se incorg nagott,

se di voeult mai la scolti a descartà;

ma oh dess! ch’el, che no eel,

che fors no la tovess quell mè palpee

per l’olter sò de lee,

né l’ha avert bocca, n’è l’ha most on peel.

Se lassem donca tutt e duu al portell

descognet del regall che gh’emm indoss;

ma el pù grev, el pù gross

mel seva andaa a toeù mì senza savell;

ch’el mè l’eva on regall

pien, caregh, ras de pever e de spezzi,

e che mai pù a quell prezzi

no me sarev creduu de guadagnall.

Ecco, fioeuj, dee a trà, scoltee, sentii

coss’el diseva quel fottuu begliett;

no ghe baratti on ett;

scoltell, che ghe l’hoo in ment piccaa e scolpii:

*Caro mio dolcie core*

*ho receputo el tuvo beglietto*

*del qualo te imprometto*

*che te sarò fidele in del mè amore.*

*Domane sò de guardia tutto el giorno*

*pôso ce vedaremo: Stà segura:*

*ma tì però parcura*

*de scasciare quell’aseno de intorno.*

*Basta né vedo l’ora*

*Ch’el ti abbia tolto questo tuo accidento*

*Per fornire el tormento*

*de far sta vita. Adio anema d’ora.*

Ona fevera cutta, on maa de pett,

on azzident, on copp in sul tegnon

saraven staa on bonbon

in pari a sto balloss d’on begliett.

Hoo comenzaa a buì,

a sudà, a fumá come on caldar,

e sont daa foeura a sgar,

matt, matt affacc, de no possemm tegnì.

Amor, rabbia, vergogna e millia inferna

me strasciaven, me faven a freguj;

catto che cattabuj!

che malarbetta nocc, che nocc eterna!

Se sarava palpera,

no vedeva che sangu, che beccaria,

e tracch soltava via

de la pagura ch’el podess vess vera.

Seva col coeur in mezz a sti cortij,

quand senti a Sant Ambroeus a sonà i ses,

e poeù per tutt i gies

de lì on poo a scampanà i avemarij.

Al son de quij campann

me regordi in bon pont de quell lassù,

e ch’olter che né lu

po’ juttamm e salvamm de sti malann.

E inscì cold cold de fed voo giò di scar,

e corri via del vol foeura de cà

per andamm a buttà

in di sò brasc del pè d’on quaj altar;

ma appenna faa duu pass,

doo mò giust dent in del sargent maggior

che al frecc e de quij or

el me impastoccia d’ess intorna a spass.

El me trà i brasc al coll, el me strascina

per pagamm l’acquavita a tutt i stee;

el me stà tant adree,

el me frega, el me vergna e el me mojna,

che infin sto malarbett

el me cava del coeur la confession

de quell mè gran magon,

e el me strappa di ong el begliett.

E lì cont ona longa filastrocca

el me fa comparì el negher per bianch,

e el me proeuva nient manch

ch’el begliett l’ha scritt lu per fà ona scocca,

e che l’è bell capì

che domà el termen d’asen che gh’è sù,

l’è assee lu de per lu

a desmonstrà che nol pertocca a mì.

Infin, per calcamm sù mej la reson,

el me ciappa sott brasc, che hoo pari a sbattem,

e el me mena in su l’atem

de bon compagn a cà de la Tetton,

che la n’ha faa ona festa

e ona truscia de sort, che i mee travaj

m’hin calaa in di strivaj,

(…………………………………………..)

E in quella ch’el derv l’uss, che voo de dent,

cribbi! chi troeuvi mì!... Ah fioron!

Lee, giust lee, la Tetton

con la mamma, col sart e col sargent;

gh’aveven a la bocca

tutt quatter la caraffa, e hin restaa lì

cojoni a vardamm mì

senza né batt on oeucc né fà ona mocca.

El primm a falla foeura, a romp l’incant

sont staa mì, che hoo bajaa d’ona manera

che nanch on turch davvera

no l’avarav possuu bajà oltertant:

per lee seva in cantegora,

per lee in preson, per lee seva a sto pass;

podii donch fegurass

che cagnazz seva mì dedree a sta legora.

Ma lee franca francona la spergiura

el ciel, la terra; la me fa parì

ch’el traditor sont mì,

che l’è on pezz ch’el le sa, che la me cura:

la dis che la s’è trada

marada apposta per vegnì a cattamm;

che sont on porch infamm,

e giò, a l’uso di donn, ona lucciada!

Mì che poss vedè a piang nanca per rid,

a pocch a pocch deventi moresin,

me se setti vesin,

on poo betteghi, on poo ghe strengi i did.

Lee on poo la me sgoratta

come on usell per no lassas ciappà,

ma infin poeù la se dà:

caraffa in l’aria, e Pacie cielebrata!

(………………………………………)

L’eva el bell sabet grass. Tutt eva in pront:

la Tetton per la prima in gran parada;

giò fin la fiacca in strada,

ona fiacca campagna e de tutt pont,

per moeud che innanz mezz dì

l’eva già andree in Brovett el Bolognin

in faccia ai duu padrin

e ai soeu scricciatt a bolognalla a mì.

Fornii el facc in Brovett, alto lì allon,

se va trott e galopp anca a la cura,

poeù al pastegg addrittura,

poeù al cors, poeù a la rassegna di ballon,

poeù al Carchen, al Lentas,

al Re, a la Canobbiana, e poeù al risott,

poeù a la messa ai Carott,

poeù ai tortij, poeù al rosoli in del Cambias.

Infin quand semm staa sagg de possenn pù,

che non possevem dagh né lee né mì,

semm andaa a cà a dormì

giust in l’ora che i olter leven sù.

Adess mò, orocch, cappon,

merla, cocô, quajott, occh, barbasgian,

fis’cee, fee pur baccan,

degh dent a scarpagoss, che semm al bon.

Tant’è, fioeuj: intramm dent lee in de l’uss,

vegnimm lee in cà, e vedemm a scappà via

quell pocch rest de legria

e de pas di dì indree, l’è staa on esuss.

De sto pont desgraziaa

no gh’è staa pù che guerr, che cattabuj,

trappol, pastizz, garbuj,

gir e regir e corna stermenaa.

Lee cagna, lee ciocchera, lee bosarda,

lenguasciona, leccarda, desgarbada:

lee imbrojona, sfacciada,

starlattona, lunatega, testarda;

lee zavaj, lee slandrosa,

lee sguanguana, lee cappa di baltrocch,

vardee, fioj, in pocch

che boccon de belee l’eva sta sposa?

Addrittura el primm dì sù e giò di scar

d’ora e strasora gent come i correr,

soldaa, roffiann, patter,

can borian pussee che on port de mar.

La cà l’eva on faxall:

ogni bott gh’eva lì on seccamincion:

seva nanch pù patron

(con licenza) on besogn de possè fall.

Se poeù derviva bocca, a revedess;

giò la cà e ’l tecc! bestemmi a cattafira!

sbraggiad, bajad de lira:

del porch fottuu l’è el manch che me vegness;

e gh’eva ogni moment

la conclusion per aria de cusamm

denanz a quij bonn lamm

del soldaa sart e del soldaa sargent.

E sti duu galantomm mej che né mì

comandaven i fest lor in cà mia,

lor la menaven via,

senza nanca dì catt, de nocc, de dì,

e sont fin rivaa a quella

che via de quij pocch or del pasteggià,

che allora leva in cà,

l’eva grazia a dormì de possè avella.

Podii domà pensà con che dolor

la vedeva inscì matta e desbriada,

sibben giamò visada

millia voeult del curat, del cogitor.

Del piang, del desperass

n’hoo fass pur anch, se n’hoo possuu mai fà;

e andree a l’onor de cà

ghe deslenguava anmì de l’istess pass.

Ma infin poeù a tajagh sù sta vita stramba

è soltaa foeura a temp on sgonfiament

col sò compagnament

de gomit, de rincress, de mal in gamba;

de moeud che, balcaa i ari,

hoo quistaa on poo de requi per quaj mes,

pagaa però bon pes

col spendegh in petitt tutt el salari.

Ma se! pescienza spend; quant ai danee

van e vegnen, e inscì fussen staa bon

de fagh intrà reson,

che sarav staa nagotta a traghj adree:

Ma on corna... Sentii questa

che l’è l’ultema infin, la pù gajarda,

e che el Signor ve guarda

quant e mai, fuss on can, de sta tempesta.

L’eva ses mes che seva spos, pocch puù,

e i coss andaven via con l’andana

de la fever terzana,

on dì ben, on dì maa, on poo giò, on poo sù,

quand ona bella sira

in del tornà a cà al solet de bottia

me sont vist dree on’ombria

come de vun che né tujess de mira.

Mì che sont omm che tendi ai fatte mee,

com’è de giust ch’abben de fà la gent,

no gh’hoo squad nanch faa a ment,

e andava inà senza voltamm indree;

ma quand sont staa al Liron,

lì inscì voltaa el caffè, costù de slanz

el me fa on solt innanz,

e el me trà contra el mur cont on button.

L’eva costù on demoni d’on cilan

vestii in s’giacché, con sù duu colzonasc

de tira de pajasc,

col volt tutt a barbis come on magnan;

el fava poeù sgarì

innanz indree per l’aria on nisciorin,

de fà streng el sesin

a mezza ona Boemia, olter che a mì.

Denanz, e giust in mira al mè portell,

gh’eva in mezz a la strada on’oltra ombria

che inscì per famm legria

la pestava suj prej cont on tarell.

El sarav staa el mè cas

de rebatt cont i gnoch la prepotenza,

ma inscambi hoo usaa prudenza

e hoo faa sto sagrifizzi per la pas.

Tutt inutel però, ché in de quell menter

che ghe molli on sghimbiett per scappà in cà,

me sont sentuu a ciappà

sul portell mitaa foeura e mitaa denter:

e lì coj pee in del cuu,

tal e qual seva inscì a gatton suj sass,

me fan desgorgà el pass

e vegnen dent in cort anca lor duu.

Oh pover mì! Signor! La vita in don,

sbraggiava a tutta vos del pè di scar,

e lor adree ai mee sgar

giò inscì a l’orba pesciad, legnad, s’giaffon:

infin compar on lumm,

i lobbi se impienissen de sabett,

e quij, senza dì on ett,

ciappen a gamb la porta e van in fumm.

La Tetton, che me ved a comparì

tutt sporch, tutt rabuffaa, tutt sanguanent,

la va in tanto spavent,

che ghe ciappa i dolor del parturì,

ghe solta i conversion

che la sguizza sul lecc come on’inguilla,

d’avè de fà a tegnilla,

e de gionta deliqui e strangojon.

Alto prest, el zerusegh, la comaa!

acqua, solass, foment, panncald, asee!

vesinn innanz indree,

tucc dottoren, tucc platen, fan mercaa;

intant ven mezza nott,

gajarda el maa, la donna la peggiora,

e in pont al bott de l’ora

Oèe, oeè! cossa l’è? l’è on bell mas’ciott.

Hin andaa i coss tant ben, grazia al Signor,

l’è stada tanta la sattisfazion

che hoo avuu in quella occasion

per sta proeuva inscì granda de sò amor,

che, s’ciavo, hoo pensaa pù

né ai guaj del temp indree, né ai soeu caprizzi,

né al priguer del stremizzi,

né al brusor del buratt che hoo cattaa sù.

Ma cold e matt d’amor ghe stava adree

ch’avarev fin vorsuu famm in freguj,

e a furia d’oeuv, de puj,

de formaj del mejor di cervellee,

a furia de struzziamm,

de stà di nocc intregh senza dormì,

l’hoo missa in quindes dì

a la portada de possè pagamm.

El pagament l’è staa che ona mattina,

tornand de la bottia per disnà,

troeuvi netta la cà

de possegh ballà denter la monfrina.

Pù ona camisa, on strasc,

pù on lenzoeu, ona coverta, on piatt, on ramm,

e lee la ladra infiamm

scappada a fà la crappa, el soldarasc.

Gesus! che infamitaa! che tradiment!

Troeuvi in terra ona motta de palpee;

leggi i letter de lee,

vedi l’intrigh col sart ciar e patent,

e vegni in cognizion

che sò l’eva el begliett, quell del guantin,

sò el ladrament, sò infin

anch quell birba d’on fatt del buratton.

In quell stat de passion, de primm bullor

me sarev fors scannaa mì come on can,

se a tertegnimm la man

no me vegneva in ment quell car amor,

quell car angerottell,

quell pover innocent del mè bambin,

che l’è nanch settemin,

e el par squasi d’on ann, tant che l’è bell.

Fioeuj tender de coeur che sii staa chì

a scoltà i mee lument con cortesia,

innanz de passà via,

compatimm, consolemm, piangii con mì;

piangii col Marchionn,

col pover Marchionn che sont mì quell,

striaa e tiraa a bordell

da la cappa de tucc i bolgironn.